CELEX: 32016R0605
Language: lv
Date: 2016-04-19 00:00:00
Title: Komisijas Īstenošanas regula (ES) 2016/605 (2016. gada 19. aprīlis), ar ko atver pagaidu tarifa kvotu Tunisijas izcelsmes olīveļļai, paredz tās pārvaldību un groza Regulu (EK) Nr. 1918/2006

20.4.2016   
            
            
               LV
            
            
               Eiropas Savienības Oficiālais Vēstnesis
            
            
               L 104/11
            
         KOMISIJAS ĪSTENOŠANAS REGULA (ES) 2016/605
   (2016. gada 19. aprīlis),
   ar ko atver pagaidu tarifa kvotu Tunisijas izcelsmes olīveļļai, paredz tās pārvaldību un groza Regulu (EK) Nr. 1918/2006
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. panta a)–e) punktu,
   tā kā:
   
               (1)
            
            
               Ar Eiropas Parlamenta un Padomes Regulas (ES) 2016/580 (2) 1. pantu Tunisijas izcelsmes neapstrādātas olīveļļas ar KN kodu 1509 10 10 un 1509 10 90 importam Savienībā attiecībā uz 2016. un 2017. gadu ir atvērta gada beznodokļu tarifa kvota 35 000 tonnu apmērā.
            
         
               (2)
            
            
               Ar 1. protokola 3. pantu Eiropas un Vidusjūras valstu Nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Tunisijas Republiku, no otras puses (3), ar grozījumiem, kuri izdarīti ar 3. panta 1. punktu protokolā Eiropas un Vidusjūras valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Tunisijas Republiku, no otras puses, lai ņemtu vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai (4), kas apstiprināts ar Padomes Lēmumu 2005/720/EK (5), ir atvērta 56 700 tonnu tarifa kvota ar nulles nodokļa likmi, lai importētu olīveļļu ar KN kodu 1509 10 10 un 1509 10 90, kas pilnībā iegūta Tunisijā un pārvesta uz Savienību tieši no šīs valsts. Šīs tarifa kvotas atvēršana un pārvaldība ir noteikta Komisijas Regulā (EK) Nr. 1918/2006 (6).
            
         
               (3)
            
            
               Konsekvences labad pagaidu tarifa kvotu, kuras apjoms ir 35 000 tonnu, ir lietderīgi pārvaldīt tādā pašā veidā kā pastāvīgo tarifa kvotu, kuras apjoms ir 56 700 tonnu.
            
         
               (4)
            
            
               Komisijas Regulas (EK) Nr. 1345/2005 (7), (EK) Nr. 1301/2006 (8) un (EK) Nr. 376/2008 (9) būtu jāpiemēro, neskarot šajā regulā paredzētos papildu nosacījumus un atkāpes.
            
         
               (5)
            
            
               Ja vien šajā regulā nav noteikts citādi, būtu jāpiemēro Regulas (EK) Nr. 1918/2006 3. pants, kurā noteiktas paziņojuma un licenču (atļauju) izdošanas prasības, importa licenču (ievešanas atļauju) derīguma periods un nodrošinājuma summa.
            
         
               (6)
            
            
               Lai tirgus dalībniekiem nodrošinātu elastīgāku pieeju attiecībā uz Tunisijas izcelsmes neapstrādātās olīveļļas importa kvotu izmantošanu, būtu jāsvītro pienākums paziņojumu sadalīt pa KN kodiem. Tāpēc Regula (EK) Nr. 1918/2006 būtu attiecīgi jāgroza.
            
         
               (7)
            
            
               Šajā regulā noteiktie pasākumi ir saskaņā ar Lauksaimniecības tirgu kopīgās organizācijas komitejas atzinumu,
            
         IR PIEŅĒMUSI ŠO REGULU.
   1. pants
   Piemēro Regulas (EK) Nr. 1345/2005, (EK) Nr. 1301/2006 un (EK) Nr. 376/2008, kā arī Regulas (EK) Nr. 1918/2006 3. pantu, ja vien šajā regulā nav noteikts citādi.
   2. pants
   1.   2016. un 2017. gadam tiek atvērta gada beznodokļu tarifa kvota ar kārtas numuru 09.4033 (“pagaidu kvota”) attiecībā uz tādas neapstrādātas olīveļļas ar KN kodu 1509 10 10 un 1509 10 90 importu Savienībā, kas pilnībā iegūta Tunisijā un pārvesta uz Savienību tieši no šīs valsts, ievērojot šajā regulā izklāstītos nosacījumus. Pagaidu kvotas apjoms ir 35 000 tonnu gadā.
   2.   Pagaidu kvotu dara pieejamu tikai pēc tam, kad tikusi pilnībā piešķirta gada kvota ar kārtas numuru 09.4032, kas paredzēta Regulas (EK) Nr. 1918/2006 2. pantā.
   3.   Pagaidu tarifa kvota tiek atvērta katru gadu 1. janvārī. Tomēr attiecībā uz 2016. gadu pagaidu kvota tiek atvērta no šīs regulas stāšanās spēkā līdz 2016. gada 31. decembrim.
   3. pants
   Licences pieteikumi attiecībā uz pagaidu kvotu tiek pieņemti, sākot ar pirmo pirmdienu vai pirmo otrdienu pēc dienas, kad stājies spēkā īstenošanas akts, ar kuru aptur pieteikumu iesniegšanu attiecībā uz kvotu ar kārtas numuru 09.4032.
   Attiecībā uz 2016. gadu licences pieteikumi attiecībā uz pagaidu kvotu tiek pieņemti, sākot ar pirmo pirmdienu vai pirmo otrdienu pēc šīs regulas stāšanās spēkā.
   4. pants
   Regulas (EK) Nr. 1918/2006 3. panta 2. punkta otro teikumu svītro.
   5. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 19. aprīlī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 671. lpp.
   
   
      (2)  Eiropas Parlamenta un Padomes 2016. gada 13. aprīļa Regula (ES) 2016/580 par ārkārtas autonomu tirdzniecības pasākumu ieviešanu Tunisijas Republikai (OV L 102, 18.4.2016., 1. lpp.).
   
      (3)  OV L 97, 30.3.1998., 2. lpp. Nolīgumā jaunākie grozījumi izdarīti ar Padomes Lēmumu 2006/612/EK (OV L 260, 21.9.2006., 1. lpp.).
   
      (4)  OV L 278, 21.10.2005., 3. lpp.
   
   
      (5)  Padomes 2005. gada 20. septembra Lēmums 2005/720/EK par protokola noslēgšanu Eiropas un Vidusjūras reģiona valstu nolīgumam starp Eiropas Kopienām un to dalībvalstīm, no vienas puses, un Tunisijas Republiku, no otras puses, ņemot vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai (OV L 278, 21.10.2005., 1. lpp.).
   
      (6)  Komisijas 2006. gada 20. decembra Regula (EK) Nr. 1918/2006 par tarifa kvotas atvēršanu un pārvaldīšanu Tunisijas izcelsmes olīveļļai (OV L 365, 21.12.2006., 84. lpp.).
   
      (7)  Komisijas 2005. gada 16. augusta Regula (EK) Nr. 1345/2005, kurā noteikti sīki izstrādāti noteikumi ievešanas atļauju sistēmas piemērošanai olīveļļas nozarē (OV L 212, 17.8.2005., 13. lpp.).
   
      (8)  Komisijas 2006. gada 31. augusta Regula (EK) Nr. 1301/2006, ar ko nosaka kopīgus noteikumus lauksaimniecības produktu importa tarifu kvotu administrēšanai, izmantojot ievešanas atļauju sistēmu (OV L 238, 1.9.2006., 13. lpp.).
   
      (9)  Komisijas 2008. gada 23. aprīļa Regula (EK) Nr. 376/2008, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem (OV L 114, 26.4.2008., 3. lpp.).